নবান্ন: "চিন্তার কিছু নেই, সব ব্যবস্থা আছে", রাজ্য সরকারের 'বিসর্জন নিষেধাজ্ঞা'র বিরুদ্ধে হাইকোর্টের নির্দেশ জানার পর এই কথাই বললেন মুখ্যমন্ত্রী মমতা বন্দ্যোপাধ্যায়ের। একই দিনে অনুষ্ঠিত হবে বিসর্জনের শোভাযাত্রা আর মহরমের তাজিয়া, কলকাতা হাইকোর্টের এই নির্দেশের পরই এদিন তড়িঘড়ি নবান্নে বৈঠক ডাকেন মমতা বন্দ্যোপাধ্যায়। নবান্ন সূত্রের খবর, কলকাতা পুলিসের নগরপাল রাজীব কুমার সহ আরও শীর্ষ আধিকারিকদের নিয়ে আয়োজিত এই বৈঠকে রাজ্যের প্রশাসনিক প্রধান আদালতের সিদ্ধান্ত অনুযায়ীই তাঁদের কাজ করার নির্দেশ দেন। "সব কিছুরই একটা ওয়ে আউট আছে", নবান্নে সাংবাদিকদের এই কথাও জানান মুখ্যমন্ত্রী। তবে মুখ্যমন্ত্রী ঠিক কী 'ওয়ে আউট'য়ের কথা জানালেন, তা নিয়ে সংশ্লিষ্ট মহলেই শুরু হয়েছে গুঞ্জন। উল্লেখ্য, আজকের এই বৈঠকে রাজ্যের সব জেলার প্রশাসনকেও আদালতের নির্দেশ অনুযায়ী কাজ করার নির্দেশ দিয়েছেন মমতা বন্দ্যোপাধ্যায়। "মহরমের তাজিয়া এবং বিসর্জনের শোভাযাত্রা, উভয়ের জন্য পৃথক রুটের বন্দোবস্ত করার" যে নির্দেশ বিচারপতি রাকেশ তিওয়ারি দিয়েছেন সেই অনুযায়ীই জেলা প্রশাসনকে ভিডিও বার্তায় তৎপর হওয়ার কথা বলেছেন রাজ্যের মুখ্যমন্ত্রী।